**ТУҒАН ЖЕРІМ – МАҚТАНЫШЫМ!**

Қалысбек Жасұлан, ЭЭк-21-7 студенті

*Жетекші:* доцент С.Х. Байдильдина

Туған жер – біздің кіндік қанымыз тамып, ата -бабаларымыз мекен еткен жер. Әр адамның бойына бала күннен-ақ сіңген туған жерге деген сағыныш сезімі, сені өткенімен де, келешегімен де баурап алатыны сөзсіз.

Өйткені, халқымыздың туған жерді ардақтау сезімі өте терең, ал біз үшін туған жерді қадір тұту - қанға сіңген мінез, ежелгі дәстүр. «Ата мекен -алтын бесік» деп ата- бабамыз қастерлеген туған жер ұғымы, ана сүтімен бойымызға дарыған ұлы сезімнің бірі.

Ол өз перзентіне бары мен нәрін беріп, төсінде тербетіп, аялап әлпештейді. Осы қасиетті жерде сен дүниеге келген туған үй, сені білім нәрімен сусындатып, асқақ армандарыңа жол көрсеткен мектеп тай-құлындай тебіскен дос, қазыналы қартың мен ата-анаң да осында. Шетке шықсаң қанат байлап ұшардай болатын туған жерге сағынышты ақын Фариза Оңғарсынова апамыздай суреттеп бере алмаспыз. Бар сырын бүкпесіз аша алатын туған жері жайлы ақын апамыз:

О, туған жер, кең пейіл, құшағың кең,

Саған көңіл бұлқынар күш- ағынмен

Сағынышымды қанат қып саған қарай

Балапандай талпынып ұшамын мен,-деп өзінің туған жері үшін мәңгіге бала болып қалатынын, өмірге деген құштарлықтың туған жерден бастау алатынын, туған жерді сүюдің, оны құрмет тұтудың еш заңдылыққа бағынбас ерекше қасиет екенін шебер суреттейді.

«Отансыз адам, ормансыз бұлбұл» - деген нақылдан отансыз, туған жерсіз еш жан иесінің тіршілік кешпейтінін, «әр адамның тұрақты үйі, құт мекені» болуы керектігін, сонда ғана бақытты ғұмыр кешіп, орманында еркін сайраған бұлбұлдай болатынын пайымдайсың.

Апырай!

Туған жер-ай!

Теңдесер кім,

Бұл жерге сен болмасаң, келмес едім.

Кіндігімді байлаған қазығым-ай,

Сен болмасаң бұл жерді көрмес едім, - деп ақиық ақын М.Мақатаев жырлағандай, әр адам өз кіндік кескен жерін қадірлей білуі керек. Оның тыныс-тіршілігі, тарихы, мәдениеті мен экономикалық өсуі, абзал азаматтары мен ардақты аналары – бәрі сенің қаның мен жаныңда, лүпілдей соққан жүрегіңде, сенімен біте қайнасып бірге жүрсе, сен сонда ғана туған жерің үшін адал перзент саналасың.

Туған жер мен еліңнің өткені мен болашағы әр перзентті ойландыруы шарт. Осы ой адамның санасына сыналап кірген кезден-ақ әр қиырға жол салынады. Әрі әркім өмірден өз орнын тауып, арман -мақсаттарымен алысқа сапар шегері сөзсіз. Абай атамыз айтқандай «кірпіш дүниенің кетігін тауып қалану» кейде сені ыстық ұяңнан алшақтатады. Сен өсіп ер жеткенде туған жер ұғымы, туған ел ұғымы, Отан ұғымы, Қазақ елі ұғымымен алмасады. Сен енді өзің туып өскен кішкентай ауыл азаматы емессің. Сен енді ұлан байтақ елді найзаның ұшымен, білектің күшімен қорғаған қазақ елінің жәдігері, егеменді елдің перзентісің.

Менің елімнің ең басты байлығы – егемендігі мен тәуелсіздігі. Мен тәуелсіз елдің ұланымын. Мен қазақпын! Интернеттен бір мақаланы оқып отырып: «Мен қазақпын деп айту үшін Қазақ деп соғатын жүрек болу керек», - деген бір сөзді оқып қалдым. Осы пікірді оқыған соң ойыма алғашқы келгені... Иә, мен қазақпын. Тілім қазақ. Қазақы ауылдың топырағында өсіп, топырағында аунадым. Болашағым да қазақ елімен тікелей байланысты. Мен өз Отанымды сүйемін. «Мен қазақпын» деп бірнеше мәрте қайталадым. Әрі бұл әрекетім жүрегіме қуаныш сыйлап, шабыттандыра түсті. Ал «Өз ұлтын сыйламау, оны мақтаныш етпеу - сатқындықтың белгісі», -деген батыр Бауыржан атамыздың сөзі мен үшін басты ұстанымға айналған.

Биылғы мектеп түлегі ретінде, арманымның жетегінде Алматыға жол тартып, жоғарғы оқу орнының студенті атандым. Мамандығым-энергетик. Еліміздегі энергетика саласы жыл сайын жаңарып, дамып келеді. Менің осы мамандықты таңдауыма түркі болған ауылымыздың іргесінде салынған Мойнақ СЭС-ы. Мойнақ СЭС-ы елімізді электр энергиясымен қуаттандырып отырған үлкен су электр станциясының бірі. Алматы қаласы мен Алматы облысын тоқ көзімен қамтамасыз етіп отырған су электр станциясы жылдық қуаты 1млрд кВт/с құрайды екен. Бес жыл ішінде ел бюджетіне 500 миллион теңге қаражат құйған бұл станцияның менің туған жерімнің көркеюіне әсері болары сөзсіз. Өз жұмысшыларына жақсы жағдай жасаған бұл электр станциясының жұмысымен ұстаздарымыз апарып таныстырған сәтте менің көкірегіме энергетик болсам деген арман ұялаған болатын. Сондықтан да бұл мамандығыммен болашақта мақтана отырып, ел экономикасына тамшыдай болса да өз үлесімді қосатыныма сенемін.

Қорыта келгенде, М. Жұмабаев атамыз «Жастарға» деген өлеңінде:

Арыстандай айбатты,

Жолбарыстай қайратты –

Қырандай күшті қанатты

Мен жастарға сенемін! - деп болашақ ұрпаққа үлкен сенім артқан. Еркін елдің болашағы, әр отбасының мақтанышы, ауылдың сыйлы азаматы болу – ұлтын, елін, жерін сүйген азаматтың басты міндеттерінің бірі.

Туған жерге, туған елге деген перзенттік парыздың өтеуі - еліңе сіңірген адал еңбегің. Сағыныш сезімі туған жерге жетелеп келгенде:

Мен де өзіңдей байтақ едім, кең едім,

Қызығыңды көріп еркін келемін.

Сен де аямай бердің маған барыңды

Мен де аямай берем саған барымды, - деп жырлаған Мұқағали ақынша туған жерге еркін көсіле аунайтын күннің нәсіп болуы үшін еңбектенемін.